**Diweddariad Coleg Cymraeg Cenedlaethol ar gyfer y Bwrdd Strategol ôl-16**

**Chwefror 19eg 2025**

Cyffredinol

1. Diolch i bawb am gyflwyno’r adroddiadau interim ar Ionawr 24ain 2025. Rydyn ni’n gweithio trwyddyn nhw ac yn cysylltu gyda chi os oes unrhyw gwestiynau neu os oes angen gwybodaeth bellach am y pwyntiau gweithredu.
2. Mae’r Coleg wedi cyflwyno ymateb i ymgynghoriad y Pwyllgor Economi, Masnach a Materion Gweledig ar lwybrau prentisiaethau. Gwerthfawrogwn fewnbwn a sylwadau aelodau’r Grŵp ymgynghorol prentisiaethau gyda’r broses hon.

Staffio a darpariaeth

1. Mae sesiynau hyfforddiant Sgiliaith a rhai ein harbenigwraig e-ddysgu, Mary Richards yn parhau, mae croeso i chi gysylltu â ni am ragor o wybodaeth neu i drefnu dyddiadau.
2. Ar Chwefror 5ed, cynhaliwyd gweminar ar ffurf sgwrs banel ar-lein i reolwyr faes cwricwlwm. Roedd y panel yn cynnwys rheolwyr o’r sector yn rhannu arfer dda am eu llwyddiannau wrth ddatblygu darpariaeth Gymraeg o fewn eu hadrannau. Diolch i Yusuf o Goleg Caerdydd a’r Fro am gadeirio ac i Lucy Breckon o Goleg Sir Benfro, Amy Thomas o Grŵp Llandrillo Menai, Rachel Lewis o Benybont a Rhian Pardoe o Goleg Gwyr-Abertawe am fod ar y panel. Daeth 30 i'r gweminar a bydd recordiad ar gael yn fuan.
3. Fel rhan o’r Cynllun Mentora TAR AHO, rydym wedi comisiynu cwmni i greu 6 fideo i rannu arfer da wrth gwblhau’r Cwrs TAR AHO ynghyd ac awgrymiadau ac arferion da ar sut i addysgu’n ddwyieithog neu gyflwyno’r Gymraeg i ddysgwyr yn y sector. Mae’r holl gyfranwyr yn y fideos yn gweithio yn y sector ac wedi cwblhau'r TAR o fewn y pum mlynedd diwethaf felly mae ganddyn nhw gyngor gwych i'r rhai sy'n dechrau eu gyrfaoedd.

Crewyd dogfen rhannu arfer dda i gyd-fynd gyda’r cyfres o fideos hyfforddiant. Mae'r ddogfen wedi ei hanelu at gynulleidfa o fentoriaid ac arweinwyr cyrsiau TAR yn y Prifysgolion a Cholegau Addysg Bellach, gyda'r ffocws ar sut y gall staff annog myfyrwyr i feddwl am sut i addysgu’n ddwyieithog yn llwyddiannus o ddechrau eu gyrfa.   
  
Bydd y ddau adnodd ar gael ar ein porth adnoddau yn fuan iawn.

1. Mae’r broses enwebu ar gyfer y gwobrau wedi dechrau ar Ionawr 31ain. Fel llynedd, mae 5 gwobr ar gael sef Gwobr Addysg Bellach William Salesbury, Gwobr Talent Newydd er cof am Gareth Pierce, ac yna gwobrau cynllun Gwreiddio sef Addysgwr arloesol, Cyfraniad eithriadol a Chyfoethogi profiad myfyrwyr neu brentisiaid. Gobeithio eich bod chi eisoes yn trafod pwy fyddwch chi’n enwebu o’ch sefydliadau a chofiwch bod asedau ymgysylltu a marchnata wedi eu rhannu gyda chi er mwyn hwyluso’r gwaith. Os nad ydych chi wedi derbyn rhain, rhowch wybod i’r tîm.
2. Rydyn ni’n edrych ymlaen at gyfarfod tiwtoriaid a rheolwyr cynllun Cymraeg Gwaith addysg bellach yn ein Diwrnod Cwrdd i Ffwrdd yfory (Chwefror 20fed). Mae sesiynau’r diwrnod yn canolbwyntio ar recriwtio a chadw dysgwyr ar y cynllun a thracio defnydd yn y gweithle.

Dysgwyr

1. Cafodd sesiwn groeso ar-lein i Lysgenhadon Prentisiaethau ei gynnal ym mis Ionawr. Roedd y sesiwn yn gyfle i’r llysgenhadon ymgyfarwyddo â’r rôl, a gwaith y Coleg Cymraeg. Roedd yn gyfle i ni sôn am ddigwyddiadau y bydd y llysgenhadon ynghlwm â nhw fel Wythnos Prentisiaethau Cymru, Grŵp Ffocws Prentisiaethau a bod yn rhan o fideos prentisiaethau newydd. Mae’n cyfres o fideos a deunydd marchnata wedi eu creu er mwyn hybu wythnos prentisiaethau ym mis Chwefror ac fe’u rhannwyd ar y cyfryngau cymdeithasol.
2. Rhannwyd cyfres o daflenni gwybodaeth newydd gyda chi ar gyfer eu dosbarthu i ddysgwyr a rhieni. Mae un cyffredinol ac yna ceir ffocws ar feysydd blaenoriaeth Amaeth, Chwaraeon, Iechyd a Gofal, Gofal Plant a Gwasanaethau cyhoeddus.

Adnoddau

1. Mae’r gwaith adnoddau yn symud yn ei flaen gyda’r adnoddau Amaeth, Chwaraeon a Busnes yn cael eu datblygu. Mae’r arbenigwr pwnc adeiladwaith wedi ymgysylltu gyda staff yn y colegau a’r darparwyr prentisiaethau er mwyn deall pa adnoddau sydd ar gael eisoes a ble mae’r bylchau a gwerthfawrogwn cymorth y staff yn y sefydliadau sydd wedi cyfrannu at hyn.

Cymwysterau

1. Cofiwch bod gan Gymwysterau Cymru ffurflen er mwyn i golegau a darparwyr prentisiaethau adrodd unrhyw heriau yn ymwneud â chymwysterau a’r Gymraeg: [Gadewch i ni wybod am alw am gymhwyster galwedigaethol ôl-16 yn Gymraeg | dweudeichdweud.cymwysterau.cymru](https://dweudeichdweud.cymwysterau.cymru/cymwysterau-galwedigaethol-ol-16-cyfrwng-cymraeg) a chroeso i chi dynnu’n sylw ni at unrhyw heriau ry’ch chi eu hwynebu hefyd trwy e-bostio [post16@colegcymraeg.ac.uk.](mailto:post16@colegcymraeg.ac.uk. )

Cyflogwyr

1. Mae gwaith creu adnodd dwyieithog digidol rhyngweithiol ar y gweill fydd yn cefnogi'r cyflogwyr wrth iddyn nhw gefnogi prentisiaid trwy gydol y brentisiaeth.   Comisiynwyd cwmni Atebol i greu yr adnodd ac ar hyn o bryd mae Atebol yn chwilio am gyflogwyr a phrentisiaid ar gyfer creu cyfres o fideos a phodlediadau. Byddai’n wych cael cynrychiolaeth o ardaloedd led-led Cymru ac yn adlewyrchu poblogaeth Cymru, siaradwyr newydd a siaradwyr hyderus, dros amryw sector. Os hoffech chi wirfoddoli cysylltwch gyda Helen Davies [helen.davies@colegcymraeg.ac.uk](mailto:helen.davies@colegcymraeg.ac.uk) neu Non Wilshaw [nonwilshaw@gmail.com](mailto:nonwilshaw@gmail.com)